## El Festival Internacional de Jazz de Peníscola s’acomiada amb el concert del pianista estatunidenc Marc Copland

*** El Palau de Congressos acull el diumenge 6 de juliol a les 22:30 hores el concert de Marc Copland, Stéphane Kerecki & Fabrice Moreau
* Julio Montalvo & the Cuban Collective protagonitzen l’últim dels concerts gratuïts en la plaça Santa Maria**

El Festival Internacional de Jazz de Peníscola, organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura, acomiada la seua 22a edició el diumenge 6 de juliol, a les 22:30 hores, amb l’esperat concert del pianista estatunidenc Marc Copland.

El músic americà, acompanyat pel contrabaixista Stéphane Kerecki, referent del nou *jazz* francés, i el bateria Fabrice Moreau, reconegut per la seua versatilitat i sensibilitat, seran els encarregats de tancar un festival que ha omplit del millor *jazz* la localitat de Peníscola.

L’escenari del Palau de Congressos rebrà el llegendari Copland, amb més de 40 discos aclamats i grans col·laboracions, que oferirà el seu inconfusible estil poètic i ple de matisos amb el seu piano.

Prèviament al concert de Copland, l’actuació de Julio Montalvo & the Cuban Collective posarà el punt final als concerts gratuïts que el festival presenta en la plaça Santa Maria de Peníscola.

Montalvo & The Cuban Collective presentaran, el diumenge 6 de juliol, a les 19:30 hores, ‘Amics de Sempre’. Un emotiu concert en el qual el trombonista cubà ret homenatge a més de tres dècades de complicitat musical juntament amb els seus companys de ruta, la seua banda de *latin jazz*.

Amb estos dos concerts s’acomiada la 22a edició del Festival Internacional de Jazz de Peníscola. El festival, celebrat del 2 al 6 de juliol, ha inclòs cinc jornades musicals amb un total de 8 concerts. Un cartell format per les actuacions de Champian Fulton Trio, Gisele Jackson and the Shu Shu's, Renato Chicco Organ Trio, Alexey Leon's Continental Quintet, Saio, Mozes Rosengerg - Paulus Schäffer Trio & Costel Nitescu, i les de Montalvo i Copland.

Més informació i venda d’entrades en la [web del festival](http://jazz.ivc.gva.es/).

Fecha: 05/07/2025